b'\n_START_ARTICLE_\nCvetna nedelja\n_START_PARAGRAPH_\nCvetna nedelja (tudi cvetnica) je zadnja nedelja pred veliko no\xc4\x8djo, ko kr\xc5\xa1\xc4\x8danski verniki blagoslavljajo v \xc5\xa1ope ali butare povezano pomladansko zelenje ali olj\xc4\x8dne veje, kar je raz\xc5\xa1irjeno po vsej Evropi \xc5\xbee od 9. stoletja dalje._NEWLINE_Za praznik so ljudje lomili olj\xc4\x8dne veje in palmove veje ter jih postlali kot preprogo pred Jezusom Kristusom, ko je ta na oslu prijahal v Jeruzalem in tu do\xc5\xbeivel navdu\xc5\xa1en sprejem._NEWLINE_Cvetna nedelja je uvod v veliki teden, ko se kristjani spominjajo zadnjih dni Jezusovega zemeljskega \xc5\xbeivljenja, zato se pri ma\xc5\xa1i bere dalj\xc5\xa1e poro\xc4\x8dilo o Jezusovem trpljenju - pasijon (pogosto v nekoliko dramatizirani ali peti obliki)._NEWLINE_Novo poganstvo pravi, da je verjetno obredje povezano tudi z zelo staro \xc5\xa1ego, ko so ljudje zbirali\xc2\xa0\xc2\xbbsveto\xc2\xab\xc2\xa0rastlinje, ki naj bi varovalo pred strelo in drugimi ujmami, pospe\xc5\xa1evalo pa tudi rast, plodnost in odganjalo zle sile ter bolezen.'